ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-3313/98

υποβολή: Florus Wijsenbeek (ELDR) προς την Επιτροπή

(10 Νοεμβρίου 1998)

Θέμα: Βρετανικά μέτρα καραντίνας

Γνωρίζει η Επιτροπή ότι η Βρετανική Κυβέρνηση έχει ζητήσει και έχει λάβει γνώμη επιτροπής εμπειρογνωμόνων της οποίας ηγείτο την προεδρία ο καθηγητής κ. Ian Kennedy;

Συμμερίζεται η Επιτροπή τη γνώμη της προαναφερθείσας επιτροπής σύμφωνα με την οποία τα μέτρα καραντίνας δεν προστατεύουν ουσιαστικά ούτε τη δημόσια υγεία ούτε την υγεία των ζώων;

Γνωρίζει η Επιτροπή επίσης την πρόταση που διατύπωσε η επιτροπή αυτή, δηλαδή να μην ισχύουν τα μέτρα καραντίνας προκειμένου για τους κατοίκους του Ηνωμένου Βασιλείου όταν φεύγουν από ή επιστρέφουν στη χώρα τους;

Δεν θεωρεί άραγε η Επιτροπή ότι δημιουργεί διακρίσεις και διαταράσσει την αγορά αυτή η πρόταση και το σύστημα της καραντίνας το οποίο δεν εξυπηρετεί τελικώς ούτε τη δημόσια υγεία ούτε την υγεία των ζώων;

Δεν θεωρεί η Επιτροπή ότι έχει ήδη φθάσει η στιγμή να συμβουλεύσει το Ηνωμένο Βασίλειο να αποσύρει το μέτρο αυτό το οποίο παρενοχλεί τον τουρισμό, την θήρα και την εκτροφή των ζώων στην Ένωση;

Εάν ναι πώς;

Εάν όχι για ποίο λόγο;

Απάντηση του κ. Fischler εξ ονόματος της Επιτροπής

(15 Ιανουαρίου 1999)

Η Βρετανική Κυβέρνηση διαβίβασε στην Επιτροπή την έκθεση της συμβουλευτικής επιτροπής, με πρόεδρο τον καθηγητή Ian Kennedy, σχετικά με την καραντίνα, η οποία δημοσιεύθηκε στις 23 Σεπτεμβρίου 1998.

Η έκθεση αυτή, με βάση μία ανεξάρτητη εκτίμηση του κινδύνου εισαγωγής λύσσας στο Ηνωμένο Βασίλειο, είναι οριστικά υπέρ την αλλαγής της ισχύουσας πολιτικής όσον αφορά την καραντίνα. Η Επιτροπή θεωρεί τις συστάσεις ως σημαντικό βήμα προς τα εμπρός και η βρετανική κυβέρνηση διάκειται ευμενώς στην αλλαγή των κανονισμών σύμφωνα με το περιεχόμενο της έκθεσης, ακόμη και εάν πρέπει να αναμένεται το αποτέλεσμα της διαβούλευσης με το κοινό και τους ενδιαφερόμενους οργανισμούς.

Βάσει του νέου προτεινόμενου συστήματος από την συμβουλευτική ομάδα, οι ιδιοκτήτες κατοικίδιων ζώων της Κοινότητας δεν θα πρέπει πλέον να υποβάλλουν τα ζώα τους σε καραντίνα, υπό την προϋπόθεση ότι τηρήθηκαν οι όροι για την εξασφάλιση της προστασίας της υγείας.

Όσον αφορά την ίδρυση της εσωτερικής αγοράς, η οδηγία του Συμβουλίου 92/65/ΕΟΚ προβλέπει όρους για την διάθεση στην αγορά (όροι εμπορικών συναλλαγών) του Ηνωμένου Βασιλείου και της Ιρλανδίας σκύλων και γατών καταγωγής άλλων κρατών μελών..
ΓΡΑΠΤΗ ΕΡΩΤΗΣΗ E-3792/98

υποβολή: Niels Kofoed (ELDR) προς την Επιτροπή

(11 Δεκεμβρίου 1998)

Θέμα: Αμελκτικά ρομπότ και Κεφάλαιο ΙΙΙ (4) της Οδηγίας 89/362

Σύμφωνα με το Κεφάλαιο ΙΙΙ (4) της Οδηγίας 89/362(1) περί υγιεινής πριν από την άμελξη μεμονωμένων αγελάδων, ο αμέλγων επιθεωρεί την όψη του γάλακτος. Ωστόσο, αυτή η προϋπόθεση δεν είναι δυνατόν να τηρείται όταν χρησιμοποιούνται αμελκτικά ρομπότ. Παρόλα αυτά, περισσότερα από 400 αμελκτικά ρομπότ χρησιμοποιούνται στην Ολλανδία, τη Γερμανία, τη Γαλλία, το Βέλγιο, την Ιταλία, το Ηνωμένο Βασίλειο.

Τί σκοπεύει να πράξει η Επιτροπή προκειμένου να διασφαλίσει ότι οι κανόνες έχουν ενιαία εφαρμογή σε όλη την Ένωση; Προτίθεται η Επιτροπή να τροποποιήσει την οδηγία προκειμένου να επιτραπεί η υπο ορισμένες προϋποθέσεις χρησιμοποίηση των ρομπότ; Εξετάζει άραγε η Επιτροπή μέτρα για την επιβολή της τήρησης των εν ισχύει κανόνων;

Απάντηση του κ. Fischler εξ ονόματος της Επιτροπής

(21 Ιανουαρίου 1999)

Η Επιτροπή πληροφορήθηκε για την ύπαρξη των ρομπότ αρμέγματος στα οποία αναφέρεται ο Αξιότιμος Βουλευτής. Η αρχή λειτουργίας των ρομπότ αυτών είναι να επιτρέπει την ελεύθερη πρόσβαση για κάθε ζώο στο χώρο αρμέγματος, διαδικασία που δεν επιτρέπει την οπτική εξέταση του γάλακτος από το χειριστή αλλά συνιστά πρόοδο τόσο από απόψεως καλής διαβίωσης του ζώου όσο και βελτίωσης της ποιότητας της ζωής των κτηνοτρόφων. Φυσικοί ή χημικοί αισθητήρες θα έπρεπε να επιτρέπουν την εκτίμηση της ποιότητας του γάλακτος με το ίδιο επίπεδο ακρίβειας όπως εκείνο που πραγματοποιείται με οπτική εξέταση.

Η πρόθεση της Επιτροπής είναι να εκτιμήσει την αντικειμενικότητα της διαδικασίας αυτής και την συμβατότητά της με ένα μέγιστο επίπεδο ασφάλειας διατροφής, η οποία θα πρέπει να αποτελεί την πρώτη προτεραιότητα. Γιάυτό τον λόγο, η Επιτροπή θα στηριχθεί στις εκθέσεις αποστολών που προβλέπονται σε κοινοτικές γαλακτοκομικές εγκαταστάσεις προκειμένου να τροποποιήσει, εφόσον παραστεί ανάγκη, την ισχύουσα νομοθεσία. Αυτό θα γίνει στο γενικότερο πλαίσιο του σχεδίου απλοποίησης των κτηνιατρικών υγειονομικών οδηγιών.

(1) ΕΕ L 156 της 8.6.1989, σελ. 30.
ΓΡΑΠΤΗ ΕΡΩΤΗΣΗ E-2843/98

υποβολή: John McCartin (PPE) προς την Επιτροπή

(28 Σεπτεμβρίου 1998)

Θέμα: Χορήγηση επιδότησης για τη βιομηχανία χοιρινού κρέατος στη Βόρεια Ιρλανδία

Δύναται η Επιτροπή να ανακοινώσει τα ποσά των επιδοτήσεων που έχουν χορηγηθεί στη Βόρεια Ιρλανδία για την εμπορία και μεταποίηση του χοιρινού κρέατος, στο διάστημα των τελευταίων 15 ετών και να διαχωρίσει ποιά ποσά χορηγήθηκαν από την ΕΕ και ποιά από το Ηνωμένο Βασίλειο;

Απάντηση του κ. Fischler εξ ονόματος της Επιτροπής

(22 Οκτωβρίου 1998)

Ενισχύσεις σε επενδύσεις που χορηγήθηκαν στον τομέα του χοιρείου κρέατος στη Β. Ιρλανδία

>ΘΕΣΗ ΠΙΝΑΚΑ>
ΓΡΑΠΤΗ ΕΡΩΤΗΣΗ E-3212/98

υποβολή: Bernd Lange (PSE) προς την Επιτροπή

(27 Οκτωβρίου 1998)

Θέμα: Διάρκεια της εκκαθάρισης δαπανών για σχέδια του προγράμματος Socrates

Σύμφωνα με τις πολυάριθμες πληροφορίες φορέων σχεδίων του προγράμματος Socrates η επιστροφή των δαπανών μπορεί να διαρκέσει πέραν του έτους. Η υποχρεωτική προκαταβολή των δαπανών από τους φορείς των σχεδίων και η μικρή περίοδος επιστροφής των δαπανηθέντων ποσών συνεπάγεται μεγάλη χρηματοοικονομική επιβάρυνση που είναι δύσκολο να γίνει ανεκτή, ιδίως από τους μικρότερους φορείς σχεδίων.

Πώς σκέπτεται η Επιτροπή να επιταχύνει τη διαδικασία των εκκαθαρίσεων σχετικά με τα σχέδια του προγράμματος Socrates, ούτως ώστε να μην ζημιώνουν οι μικρότεροι φορείς σχεδίων;

Απάντηση της κ. Cresson εξ ονόματος της Επιτροπής

(8 Φεβρουαρίου 1999)

Οι κανόνες που ισχύουν για την εφαρμογή του προγράμματος ΣΩΚΡΑΤΗΣ δεν επιτρέπουν να αναλάβει τη συνολική δαπάνη ενός σχεδίου ο συντονιστής πριν καταβάλει η Επιτροπή την επιχορήγηση.

Αντίθετα, επειδή η Επιτροπή ανησυχεί μήπως το κόστος των σχεδίων ΣΩΚΡΑΤΗΣ αποτελεί υπερβολικά μεγάλο βάρος για τους δικαιούχους, ιδιαίτερα για τους μικρότερους οργανισμούς, καταβάλλει μεγάλες προκαταβολές (που ισοδυναμούν ή υπερβαίνουν το 80 % από την εκκίνηση των σχεδίων). Κατά αυτόν τον τρόπο μόνο το υπόλοιπο της επιχορήγησης πρέπει να καταβληθεί στο τέλος του σχεδίου, αφού αιτιολογηθούν οι δαπάνες που έγιναν.

Η καταβολή αυτού του υπολοίπου ακολουθεί την ανάλυση των τελικών εκθέσεων δραστηριοτήτων και την εκκαθάριση των δαπανών που σχετίζονται με τα σχέδια. Η Επιτροπή φροντίζει να προχωρά γρήγορα στην ανάλυση αυτών των εγγράφων που μεταβιβάζουν οι συντονιστές των σχεδίων έτσι ώστε να καταβάλλεται το υπόλοιπο χωρίς καθυστέρηση. Μια καθυστέρηση όπως αυτή που ανέφερε ο κ. βουλευτής αποτελεί εξαίρεση η οποία δικαιολογείται μόνο από τις ιδιαίτερες δυσκολίες των εν λόγω σχεδίων.
ΓΡΑΠΤΗ ΕΡΩΤΗΣΗ E-3661/98

υποβολή: José García-Margallo y Marfil (PPE) προς την Επιτροπή

(7 Δεκεμβρίου 1998)

Θέμα: Το "σφάλμα της χιλιετίας"

Έχει διαπιστωθεί ότι το "σφάλμα της χιλιετίας" ενδέχεται να παρουσιασθεί σε οποιοδήποτε προγραμματιζόμενο ηλεκτρονικό σύστημα (ΠΗΣ), από τους κεντρικούς υπολογιστές μέχρι τους μικροεπεξεργαστές.

Δεδομένου ότι τα συστήματα αυτά χρησιμοποιούνται σε κάθε είδους βιομηχανικές εφαρμογές (στα διάφορα στάδια της παραγωγικής διαδικασίας), στις μεταφορές, τις δημόσιες υπηρεσίες κ.τ.λ., ότι στηρίζονται στην ημερομηνία και ότι έχει μεγάλη σημασία να γνωρίζουμε πώς ενδέχεται να συμπεριφερθούν την ημέρα της αλλαγής της χιλιετίας, θα ήταν σκόπιμο να επισημανθούν οι κίνδυνοι.

Έχει πραγματοποιήσει η Επιτροπή κάποια γενική ανάλυση των ειδών των προβλημάτων που ενδέχεται να παρουσιασθούν και του τρόπου εκδήλωσης των σφαλμάτων ή της καταστροφής, στα συστήματα που είναι ευαίσθητα στην ημερομηνία;

Απάντηση του κ. Bangemann εξ ονόματος της Επιτροπής

(15 Ιανουαρίου 1999)

Η Επιτροπή παρακαλεί το Αξιότιμο Μέλος του Κοινοβουλίου να ανατρέξει στις ανακοινώσεις της(1) για το πρόβλημα του έτους 2000(2) όσον αφορά τους υπολογιστές, και για τους τρόπους με τους οποίους η Κοινότητα το αντιμετωπίζει.

(1) COM(98) 102.

(2) SEC(98) 2100.
ΓΡΑΠΤΗ ΕΡΩΤΗΣΗ E-3373/98

υποβολή: Concepció Ferrer (PPE) προς την Επιτροπή

(17 Νοεμβρίου 1998)

Θέμα: Αναδάσωση

Λαμβάνοντας υπόψη ότι ο Κανονισμός 2158/92(1) και η μετέπειτα συμπλήρωσή του με τον Κανονισμό 308/97(2) στοχεύουν στην ανάπτυξη μέτρων για την προστασία των κοινοτικών δασών από τις πυρκαγιές, ειδικότερα δε μέτρων που αφορούν την ορθολογική διαχείριση των δασικών πόρων.

Θα μπορούσε η Επιτροπή να αναφέρει τι μέτρα έχουν ληφθεί στο πλαίσιο του συγκεκριμένου κανονισμού;

Θα μπορούσε επιπλέον να προσδιορίσει το ύψος των κονδυλίων που έχουν δαπανηθεί μέχρι σήμερα σε όλη την Ισπανία και ειδικότερα το μέρος των κονδυλίων που προορίζονται για την προστασία των δασών της Καταλονίας;

Απάντηση του κ. Fischler εξ ονόματος της Επιτροπής

(3 Δεκεμβρίου 1998)

Μεταξύ του 1992 και του 1998, 700 σχέδια πρόληψης των πυρκαγιών, τα οποία υποβλήθηκαν από τα κράτη μέλη, εγκρίθηκαν βάσει του κανονισμού (ΕΚ) 308/97 του Συμβουλίου της 17ης Φεβρουαρίου 1997, περί τροποποιήσεων του κανονισμού (ΕΟΚ) 2158/92 σχετικά με την προστασία των δασών στην Κοινότητα, κατά των πυρκαγιών(3) με κοινοτική συνδρομή 84 εκατ. ECU. Πρόκειται ιδίως για εκστρατείες πληροφόρησης, μέτρα προληπτικής δασοκομίας (όπως η εκθάμνωση), υποδομές προστασίας (όπως η πυρίμαχοι διάδρομοι ασφάλειας, αντιπυρικοί φραγμοί, σημεία υδροληψίας) και ενέργειες ελέγχου (όπως περίπολος κατά τη διάρκεια του καλοκαιριού ή κατασκευή σημείων ελέγχου). Επίσης υποστηρίχθηκαν ενέργειες επιμόρφωσης του ειδικευμένου προσωπικού και εφαρμογή συστημάτων γεωγραφικής πληροφόρησης.

Κατά τη διάρκεια αυτής της περιόδου, χορηγήθηκε στην Ισπανία συνδρομή 15 εκατ. ECU. Η ενίσχυση χορηγήθηκε στο κράτος μέλος (Γενική Διεύθυνση διατήρησης της φύσης) (10 εκατ. ECU), στη χώρα των Βάσκων (3 εκατ. ECU), στην Ανδαλουσία (0,7 εκατ. ECU), στις Αστουρίες (0,6 εκατ. ECU) καθώς και στη Ναβάρα (0,3 εκατ. ECU), στις Βαλεαρίδες (0,3 εκατ. ECU) και στην περιοχή της Μούρθια (0,1 εκατ. ECU). Καμία αίτηση εκ μέρους της Καταλωνίας δεν υποβλήθηκε στην Επιτροπή κατά την περίοδο αυτή. Η περιοχή, κατά συνέπεια, δεν απήλαυσε άμεσης υποστήριξης βάσει του εν λόγω κανονισμού, ακόμη και εάν οι ενέργειες που εφαρμόσθηκαν από το κράτος μέλος αφορούσαν, αναμφιβόλως, ένα μέρός της εν λόγω περιοχής.

Η Επιτροπή, διευκρινίζει, ωστόσο, στο αξιότιμο μέλος του Κοινοβουλίου ότι επτά αιτήσεις χρηματοδότησης διαβιβάστηκαν από την Ισπανία για το 1999, για μια συνολική ζητούμενη συνδρομή 3 εκατ. ECU. Μία από τις εν λόγω αιτήσεις αφορά την Καταλωνία (κοινότητα της Salsoma - 30.000 ECU).

(1) ΕΕ L 217 της 31.7.1992, σελ. 3.

(2) ΕΕ L 51 της 21.2.1997, σελ. 11.

(3) ΕΕ L 51 της 21.2.1997.
ΓΡΑΠΤΗ ΕΡΩΤΗΣΗ E-3957/98

υποβολή: Marjo Matikainen-Kallström (PPE) προς την Επιτροπή

(4 Ιανουαρίου 1999)

Θέμα: ´Aφιξη στον τόπο προορισμού της προβλεπόμενης για τη Ρωσία επισιτιστικής βοήθειας

Η Ευρωπαϊκή Ένωση έχει αναλάβει την υποχρέωση να προμηθεύσει στη Ρωσία σιτηρά, ρύζι, κρέας και γάλα σε σκόνη ως επισιτιστική βοήθεια ύψους 2,4 δισ. φινλανδικών μάρκων. Ωστόσο η άφιξη της επισιτιστικής βοήθειας στον τόπο προορισμού είναι προβληματική, διότι είναι δύσκολος ο έλεγχος από ρωσικής πλευράς.

Ποια είναι τα μέτρα που προτίθεται να λάβει η Επιτροπή σε συνεργασία με τις ρωσικές αρχές, προκειμένου να εξασφαλισθεί η παράδοση της επισιτιστικής βοήθειας στους παραλήπτες;

Απάντηση του κ. Fischler εξ ονόματος της Επιτροπής

(27 Ιανουαρίου 1999)

Έχουν ληφθεί ορισμένα μέτρα σε σχέση με τον έλεγχο του προγράμματος διανομής επισιτιστικής βοήθειας στη Ρωσική Ομοσπονδία.

Οι περιφέρειες και περιοχές στις οποίες θα εφαρμοστεί το πρόγραμμα καθώς και η διανομή των προϊόντων ανά περιφέρεια απαριθμούνται σε ένα παράρτημα του μνημονίου συμφωνίας μεταξύ της Κοινότητας και της Ρωσίας. Το παράρτημα αυτό θα αποτελέσει αντικείμενο επίσημης απόφασης της κυβέρνησης της Ρωσικής Ομοσπονδίας και θα δημοσιευθεί. Συνεπώς, όλοι οι περιφερειακοί διοικητές θα είναι σε θέση να ελέγχουν τις ποσότητες που λαμβάνουν και που προορίζονται γιάυτούς.

Τα προϊόντα που περιλαμβάνονται στο πρόγραμμα θα παραδοθούν σε πολλά διαδοχικά στάδια. Η ρωσική κυβέρνηση θα αποστέλλει κάθε μήνα στην Επιτροπή εκθέσεις για την εφαρμογή του προγράμματος. Οι εκθέσεις θα περιλαμβάνουν όλες τις αναγκαίες λεπτομέρειες για την εφαρμογή του προγράμματος (ανά προϊόν και ανά περιφέρεια), καθώς και ένα ειδικό γιάυτή τη χρήση λογιστικό βιβλίο.

Το Ελεγκτικό Συνέδριο της Κοινότητας έχει το δικαίωμα να διενεργεί ελέγχους στη Ρωσική Ομοσπονδία σε σχέση με το πρόγραμμα επισιτιστικής βοήθειας. Σύμφωνα με το άρθρο 1 παράγραφος 4 του κανονισμού (ΕΚ) 2802/98 του Συμβουλίου, της 17ης Δεκεμβρίου 1998, το μνημόνιο θα εξασφαλίσει την παρακολούθηση, τον έλεγχο, το λογιστικό έλεγχο και την αξιολόγηση των δραστηριοτήτων που πρέπει να πραγματοποιηθούν στο ρωσικό έδαφος, ιδίως εκ μέρους του Ελεγκτικού Συνεδρίου ή από εξωτερικούς φορείς που έχουν οριστεί από την Επιτροπή γιάυτό το σκοπό. Η Επιτροπή θα προσφύγει σε εξωτερική τεχνική βοήθεια για την παρακολούθηση, τον έλεγχο και το λογιστικό έλεγχο και την αξιολόγηση της ορθής διεξαγωγής της επιχείρησης.

Αν η Επιτροπή λάβει πληροφορίες που θα της δημιουργούσαν υπόνοιες ως προς την ορθή εφαρμογή του προγράμματος επισιτιστικής βοήθειας, θα αναστείλει την επιχείρηση.
ΓΡΑΠΤΗ ΕΡΩΤΗΣΗ E-2991/98

υποβολή: Angela Sierra González (GUE/NGL) προς την Επιτροπή

(8 Οκτωβρίου 1998)

Θέμα: Το μέλλον του Ειδικού Καθεστώτος για τον Εφοδιασμό των Καναρίων Νήσων

Όπως γνωρίζει η Επιτροπή, το Ειδικό Καθεστώς Εφοδιασμού (ΕΚΕ) που ισχύει για τις Κανάριες Νήσους, δυνάμει του Κανονισμού 191/91(1) και του προγράμματος ειδικών επιλογών λόγω του απομακρυσμένου και νησιωτικού χαρακτήρα των Καναρίων (POSEICAN), υπέστη αλλαγές στο διάστημα που μεσολάβησε από τότε που καθιερώθηκε, ώστε να επιτύχει τον σκοπό του αντισταθμίζοντας την αύξηση των τιμών που οφείλεται στη μεγάλη απόσταση των αγορών εφοδιασμού.

Εντούτοις, έχουν επισημανθεί πολυάριθμες αδυναμίες όσον αφορά τη διαχείριση του αναγκαίου αυτού μηχανισμού, οι οποίες θα πρέπει να καλυφθούν στο μέλλον.

Μεταξύ αυτών, αξίζει να αναφερθούν:

- ο αθέμιτος ανταγωνισμός εκ μέρους ορισμένων επιδοτούμενης εισαγωγής προϊόντων, απέναντι σε άλλα που παράγονται στις Κανάριες Νήσους και βλάπτονται λόγω του μεγαλύτερου κόστους παραγωγής τους και λόγω του γεγονότος ότι δεν επωφελούνται από αντισταθμιστικές επιδοτήσεις ώστε να ανταγωνισθούν σε ισότιμη βάση τα εισαγόμενα (π.χ. τα γαλακτοκομικά και κτηνοτροφικά προϊόντα, τα κρασιά κ.λπ.);

- ο περιορισμός του όγκου των ενισχύσεων σε συγκεκριμένα προϊόντα, με συνέπεια την αύξηση του κόστους για τους καταναλωτές και για τις βιομηχανικές διαδικασίες μεταποίησής τους;

- η έλλειψη ελέγχων στο μηχανισμό αντισταθμίσεων προς τους φορείς, με συνέπεια να παρουσιασθούν πολυάριθμες περιπτώσεις απάτης εις βάρος του μηχανισμού αοτού.

Ποιές πρωτοβουλίες προτίθεται να αναλάβει η Επιτροπή για την αντιμετώπιση των προβλημάτων αυτών στη διάρκεια των επομένων ετών, καθώς και κατά τη μεταρρύθμιση του ρυθμιστικού καθεστώτος;

Δεν θεωρεί η Επιτροπή απαραίτητη την επείγουσα τροποποίηση των μέτρων του ΕΚΕ που βλάπτουν την τοπική παραγωγή παρεμποδίζοντας έτσι την ανάπτυξή της;

Απάντηση του κ. Fischler εξ ονόματος της Επιτροπής

(23 Νοεμβρίου 1998)

Η Επιτροπή ανέθεσε πρόσφατα σε έναν εξωτερικό σύμβουλο να συντάξει έκθεση αξιολόγησης του γεωργικού τμήματος του προγράμματος Poseican, που θα οριστικοποιηθεί εντός των επόμενων μηνών. Εξάλλου η Επιτροπή, σε εταιρική συνεργασία με τις ισπανικές αρχές, διενεργεί τώρα ανάλυση των δράσεων που πραγματοποιήθηκαν κατά την εκτέλεση του γεωργικού τμήματος του προγράμματος. Με γνώμονα τα συμπεράσματα που θα διατυπωθούν, η Επιτροπή θα υποβάλει στο Κοινοβούλιο και το Συμβούλιο έκθεση συνοδευόμενη ενδεχομένως από μέτρα προσαρμογής που θα αποδειχθούν αναγκαία για να επιτευχθούν οι στόχοι του Poseican. Παρακαλούμε το Αξιότιμο Μέλος του Κοινοβουλίου να ανατρέξει στην απάντηση που δόθηκε από την Επιτροπή στη γραπτή ερώτηση Ρ-327/98 του κ. Souchet(2).

(1) ΕΕ L 20 της 26.1.1991, σελ. 32.

(2) ΕΕ C 304 της 20.10.1998.
ΓΡΑΠΤΗ ΕΡΩΤΗΣΗ P-4055/98

υποβολή: Roy Perry (PPE) προς την Επιτροπή

(4 Ιανουαρίου 1999)

Θέμα: Πρόγραμμα Raphael

Σε σχέση με την πρόσκληση υποβολής προτάσεων το 1998 στα πλαίσια του Προγράμματος Raphael, θα επιθυμούσα να έχω τις ακόλουθες πληροφορίες:

1. Πόσες αιτήσεις υποβλήθηκαν;

2. Πόσες από αυτές τις αιτήσεις διαβιβάστηκαν στην ανεξάρτητη επιτροπή κρίσης;

3. Με βάση ποια κριτήρια ελήφθησαν αποφάσεις διαβίβασης των αιτήσεων στην ανεξάρτητη επιτροπή κρίσης και ποιος έλαβε τις αποφάσεις αυτές;

4. Ποιοι ήσαν οι επιτυχόντες εξ όσων υπέβαλαν αιτήσεις;

5. Με βάση ποια κριτήρια έγινε η επιλογή των επιτυχόντων;

Απάντηση του κ. Oreja εξ ονόματος της Επιτροπής

(15 Φεβρουαρίου 1999)

1. Στο πλαίσιο της χρήσης 1998 του προγράμματος Raphael και κατόπιν της πρόσκλησης υποβολής υποψηφιοτήτων που δημοσιεύθηκε στην Επίσημη Εφημερίδα(1), υποβλήθηκαν, για το σύνολο των δράσεων, 490 φάκελοι υποψηφιότητας με συνολικό ύψος αιτούμενης οικονομικής ενίσχυσης 56 εκατ. ευρώ.

2. Μετά την τυπική προεπιλογή, 180 φάκελοι έγιναν δεκτοί προς υποβολή στην ομάδα ανεξάρτητων εμπειρογνωμόνων.

3. Η τυπική προεπιλογή πραγματοποιήθηκε από την Επιτροπή με βάση τα κριτήρια επιλεξιμότητας που καθορίζονται στην πρόσκληση υποβολής υποψηφιοτήτων. Συγκεκριμένα, τα κριτήρια αυτά ήταν τα ακόλουθα: όσον αφορά την εταιρική σχέση, συμμετοχή στο σχέδιο φορέων από τρία τουλάχιστον κράτη μέλη; όσον αφορά τα σχετικά στοιχεία πολιτιστικής κληρονομιάς (δράση Ι), επιμερισμός της κληρονομιάς σε τουλάχιστον τρία κράτη μέλη συνδυάζουσα την ίδια τυπολογία ή τεχνική υλοποίησης ή το ίδιο ιστορικό ή αρχιτεκτονικό πλαίσιο; στο επίπεδο της χρηματοδότησης, ικανότητα κινητοποίησης πόρων ως αντιστάθμιση της κοινοτικής στήριξης, η οποία δεν μπορεί να υπερβεί το 50 % του συνολικού κόστους του σχεδίου; επί πλέον, τήρηση των αναφερόμενων ανώτατων χρηματοδοτικών ορίων, προθεσμίες εκτέλεσης και ειδικές θεματικές που καθορίζονται στην πρόσκληση υποβολής προτάσεων, και της προθεσμίας υποβολής των υποψηφιοτήτων.

4. Τελικά, 75 σχέδια έγιναν δεκτά για κοινοτική στήριξη στο πλαίσιο της χρήσης 1998, κατάλογος των οποίων διαβιβάζεται απευθείας στο αξιότιμο μέλος και στη Γενική Γραμματεία του Κοινοβουλίου.

5. Η ομάδα εμπειρογνωμόνων προβαίνει στην αξιολόγηση των σχεδίων με βάση την ποιότητά τους και το ενδιαφέρον που παρουσιάζουν για την Ευρώπη. Μεταξύ των στοιχείων αξιολόγησης συγκαταλέγονται η σπουδαιότητα του σχετικού στοιχείου κληρονομιάς, οι καινοτόμες ενέργειες που προβλέπονται όσον αφορά την προστασία ή την αναστήλωση των μνημείων, η μεταφορά τεχνογνωσίας μεταξύ φορέων και η ανάδειξη νέων τεχνικών στον τομέα της κληρονομιάς τον οποίο αφορά το σχέδιο, η διάδοση των αποτελεσμάτων του σχεδίου στους επαγγελματίες, οι κοινωνικοοικονομικές συνέπειες του σχεδίου και η δυνατότητα πρόσβασης του κοινού στα στοιχεία πολιτιστικής κληρονομιάς.

(1) ΕΕ C 97 της 31.3.1998.
ΓΡΑΠΤΗ ΕΡΩΤΗΣΗ E-3185/98

υποβολή: Hadar Cars (ELDR) , Karl Olsson (ELDR) και Astrid Thors (ELDR) προς την Επιτροπή

(27 Οκτωβρίου 1998)

Θέμα: Ψεκασμός των οπωροκηπευτικών με αντιβιοτικά

Ιδιαίτερη σημασία δόθηκε προσφάτως στη Σουηδία στο γεγονός ότι σε ορισμένα κράτη μέλη (Βέλγιο, Ολλανδία και Ισπανία) χρησιμοποιούνται αντιβιοτικά ως φυτοφάρμακα κατά την καλλιέργεια οπωροκηπευτικών. Διαπιστώθηκε δε ότι η αλόγιστη χρησιμοποίηση των αντιβιοτικών καθιστά πολλά βακτηρίδια ανθεκτικότερα τόσο στον άνθρωπο όσο και στα ζώα. Η χρησιμοποίηση αντιβιοτικών ως φυτοφάρμακα θεωρείται συνεπώς επικίνδυνη για την υγεία.

Ποιά μέτρα προτίθεται να λάβει η Επιτροπή ώστε τα αντιβιοτικά να μην χρησιμοποιούνται ως φυτοφάρμακα;
ΓΡΑΠΤΗ ΕΡΩΤΗΣΗ E-2951/98

υποβολή: John Iversen (PSE) προς την Επιτροπή

(8 Οκτωβρίου 1998)

Θέμα: Ενίσχυση της ΕΕ για αποθήκευση σε ιδιωτικές εγκαταστάσεις

Οι τιμές του χοιρείου κρέατος είναι προς το παρόν ιδιαίτερα χαμηλές. Τούτο οφείλεται στο ότι οι εκτροφείς έχουν αυξήσει την παραγωγή τους μετά από μια περίοδο υψηλών τιμών. Η ΕΕ χρησιμοποίησε τις επιστροφές κατά την εξαγωγή για να ανιμετωπίσει την κρίση. Δυστυχώς, δεν καταβάλλονται επιστροφές κατά την εξαγωγή για όλα τα προϊόντα, π.χ. για ορισμένα προϊόντα που εξάγονται στην ´Aπω Ανατολή.

Είναι διατεθειμένη η Επιτροπή να αναλάβει πρωτοβουλία, ούτως ώστε να χορηγείται ενίσχυση για αποθήκευση σε ιδιωτικές εγκαταστάσεις για προϊόντα που εξάγονται στην ´Aπω Ανατολή και για τα οποία δεν καταβάλλονται επιστροφές;

Δεν είναι άραγε της άποψης η Επιτροπή ότι δικαιολογείται η παροχή παρόμοιας ενίσχυσης, τη στιγμή που ένας από τους ανταγωνιστές στην εν λόγω αγορά είναι οι ΗΠΑ, οι οποίες δεν επιβάλλουν περιβαλλοντικές απαιτήσεις και χορηγούν εξαγωγικές επιδοτήσεις στους παραγωγούς τους;

Απάντηση του κ. Fischler εξ ονόματος της Επιτροπής

(6 Νοεμβρίου 1998)

Η Επιτροπή εισήγαγε στις 26 Σεπτεμβρίου 1998 καθεστώς ενισχύσεων για την ιδιωτική αποθεματοποίηση στον τομέα του χοιρείου κρέατος με τον κανονισμό (ΕΚ) 2042/98 της 25ης Σεπτεμβρίου 1998(1). Τα τεμάχια χοιρείου κρέατος που προορίζονται για τις αγορές της ´Aπω Ανατολής ανήκουν στα επιλέξιμα προϊόντα και οι επιχειρηματίες δύνανται ως εκ τούτου να επωφεληθούν του καθεστώτος αυτού στο πλαίσιο των εξαγωγών τους προς τις περιοχές αυτές.

(1) ΕΕ L 263 της 26.9.1998.
ΓΡΑΠΤΗ ΕΡΩΤΗΣΗ E-2563/98

υποβολή: Christoph Konrad (PPE) προς την Επιτροπή

(1 Σεπτεμβρίου 1998)

Θέμα: Οικονομικό σκάνδαλο στη Γερμανία (Βόρεια Ρηνανία-Βεστφαλία, Ομπερχάουζεν) με κονδύλια προοριζόμενα για την οικονομική στήριξη του Κέντρου Μέσων Επικοινωνίας HDO

1. Γνωρίζει η Επιτροπή ότι το κέντρο μέσων επικοινωνίας HDO στο Ομπερχάουζεν δημιουργήθηκε και με κονδύλια της ΕΕ;

2. Έχει ενισχυθεί στο πλαίσιο των διαρθρωτικών ταμείων της ΕΕ το εν λόγω κέντρο, που θεωρείται έργο γοήτρου για τη διαρθρωτική μετατροπή της περιοχής του Ρουρ;

Αν ναι, στο πλαίσιο ποιου "Στόχου" και με τι πιστώσεις;

3. Γνωρίζει η Επιτροπή, ότι η Γερμανική Εισαγγελία διεξάγει στο πλαίσιο αυτό έρευνες για τη διαπίστωση καταχρήσεων;

4. Ποια είναι τα συμπεράσματα της Επιτροπής από την υπόθεση αυτή;

Απάντηση της κας Wulf-Mathies εξ ονόματος της Επιτροπής

(17 Νοεμβρίου 1998)

Το κέντρο μέσων επικοινωνίας HDO του Oberhausen επιδοτήθηκε από πιστώσεις του Ευρωπαϊκού Ταμείου Περιφερειακής Ανάπτυξης (ΕΤΠΑ).

Η επιδότηση, που χορηγήθηκε στο πλαίσιο του στόχου 2, καταβλήθηκε σε δύο φάσεις. Η συνδρομή του ΕΤΠΑ που καταβλήθηκε στο πλαίσιο της πρώτης φάσης (1998-1991) ανήλθε σε 1 932 444 DM και η συνδρομή στο πλαίσιο της δεύτερης φάσης (1992-1993) ήταν 415 346 DM. Οι χορηγηθείσες ενισχύσεις προορίζονταν να καλύψουν τα έξοδα λειτουργίας κατά τη φάση εκκίνησης του έργου. Το ΕΤΠΑ δεν συγχρηματοδότησε τις μεταγενέστερες δαπάνες επενδύσεων, που ανήλθαν σε περίπου 100 εκατ. DM.

Η Επιτροπή πληροφορήθηκε για τη δίωξη που ασκήθηκε κατά δύο διαχειριστών της εταιρείας εκμετάλλευσης του τεχνολογικού κέντρου, απ'όσα όμως γνωρίζουμε αυτή αφορούσε άλλες χρηματοδοτικές πράξεις. Φαίνεται μάλιστα ότι οι κατηγορίες αφορούν αποκλειστικά τις επενδυτικές δαπάνες του έργου, οι οποίες χρηματοδοτήθηκαν κατά 100 % από εθνικά κονδύλια.

Ο δικαιούχος της συνδρομής του ΕΤΠΑ στο πλαίσιο της συγχρηματοδότησης των έργων ήταν η εταιρεία που κατείχε το εταιρικό κεφάλαιο (Besitzgesellschaft) και όχι η εταιρεία εκμετάλλευσης (Betriebsgesellschaft), η οποία ήταν επιφορτισμένη με την επιχειρησιακή διαχείριση. Κατά τον έλεγχο των βεβαιώσεων τελικής χρήσεως των κονδυλίων από την Bezirksregierung (την ανώτερη διοικητική τοπική αρχή) του Ντύσσελντορφ, δεν διαπιστώθηκε καμία παρατυπία ή σοβαρή ανωμαλία κατά τη στιγμή της εκκαθάρισης των λογαριασμών. Οι αμφιβολίες που διατυπώθηκαν τον Μάιο του 1993 από το Landesrechnungshof (Eλεγκτικό Συνέδριο του ομόσπονδου κρατιδίου), στο πλαίσιο του λογιστικού ελέγχου της πρώτης φάσης, ήρθησαν εντελώς. Το Landesrechnungshof δήλωσε στις 15 Σεπτεμβρίου 1995 λήξασα τη διαδικασία επαλήθευσης. Παρολαυτά, η Επιτροπή θα παρακολουθήσει με προσοχή τη συνέχεια της υπόθεσης του κέντρου μέσων επικοινωνίας HDO.

Εάν οι γερμανικές αρχές αντιληφθούν, κατά τη διάρκεια της έρευνάς τους, ότι οι αποκαλυφθείσες παρατυπίες αφορούν επίσης τις κοινοτικές ενισχύσεις, τότε θα πρέπει να κοινοποιήσουν τα στοιχεία αυτά στην Επιτροπή κατέφαρμογή του κανονισμού (ΕΚ) 1681/94 της Επιτροπής της 11ης Ιουλίου 1994(1). Σε μια τέτοια περίπτωση, η Επιτροπή θα λάβει τα μέτρα που επιβάλλονται.

(1) ΕΕ L 178 της 12.7.1994.